Na osnovu člana 38 Statuta Opštine Gusinje ("Službeni list Crne Gore -opštinski propisi", br. 3/19), Skupština opštine Gusinje na sjednici održanoj 05.04.2019. godine, donijela je:

ODLUKA

o Savjetu za saradnju lokalne samouprave i nevladinih organizacija

("Službeni list Crne Gore - opštinski propisi", br. 016/19 od 18.04.2019)

Član 1

 Ovom odlukom uređuju se poslovi, sastav i način obrazovanja Savjeta za saradnju lokalne samouprave i nevladinih organizacija (u daljem tekstu: Savjet).

Član 2

 Izrazi koji se u ovoj odluci koriste za fzička lica u muškom rodu podrazumijevaju iste izraze u ženskom rodu.

Član 3

 Savjet vrši poslove koji se odnose na:

 - davanje mišljenja o nacrtima propisa, odnosno strateškim i drugim dokumentima koji se odnose na rad i razvoj nevladinih organizacija u Opštini Gusinje, u cilju unaprjeđenja podsticajnog okruženja za djelovanje nevladinih organizacija;

 - davanje mišljenja u vezi sa primjenom propisa, odnosno strateških i drugih dokumenata koji se odnose na rad i razvoj nevladinih organizacija u opštini;

 - pokretanje inicijativa za donošenje novih ili izmjene i dopune važećih propisa radi stvaranja boljeg normativnog i institucionalnog okvira za rad nevladinih organizacija;

 - utvrđivanje prioritetnih oblasti u kojima će se iz budžeta opštine pružiti fnansijska podrška za realizaciju projekata i programa nevladinih organizacija;

 - i razmatra sva pitanja od značaja za rad i djelovanje nevladinih organizacija u opštini;

Član 4

 Savjet podnosi Izvještaj o svom radu Skupštini opštine, najmanje jednom godišnje.

Član 5

 Savjet ima predsjednika i 4 člana.

 Predsjednik Savjeta je Predsjednik Skupštine.

 Savjet čine: 2 člana predstavnika opštine 1 Člana predstavnika nevladinih organizacija 1 predstavnik iz reda gradjana.

 Broj članova Savjeta utvrđuje se na paritetnoj osnovi.

 Predsjednik Savjeta ima zamjenika koga iz reda članova - predstavnika nevladinih organizacija u Savjetu, na njihov predlog, bira Savjet.

Član 6

 Predsjednika i članove Savjeta imenuje Skupština, na period od četiri godine.

Član 7

 Članovi Savjeta - predstavnici lokalne samouprave imenuju se iz reda organa lokalne uprave, na predlog Predsjednika opštine.

 Za članove Savjeta iz stava 1 ovog Člana mogu biti predloženi starješine organa lokalne uprave ili lokalni službenici iz kategorije visoki rukovodni kadar.

Član 8

 Članovi Savjeta - predstavnici nevladinih organizacija u Savjetu imenuju se na predlog nevladinih organizacija čija su područja djelovanja između ostalog:

 - razvoj lokalne demokratije;

 - lokalni ekonomski razvoj;

 - uređenje prostora i zaštitu životne sredine;

 - socijalna i dječja zaštita i drugi oblici zaštite;

 - ostvarivanje, zaštita i promocija ljudskih prava;

 - obrazovanje, kulturu i sport.

 Za svako područje djelovanja iz stava 1 ovog člana, imenuje se po jedan predstavnik nevladine organizacije.

Član 9

 Postupak predlaganja kandidata - predstavnika nevladinih organizacija za članstvo u Savjetu, sprovodi se u skladu sa Odlukom o učešću predstavnika NVO u radnim grupama.

 U slučaju da nema predloženih kandidata - predstavnika nevladinih organizacija u određenoj oblasti iz člana 8 ove odluke, organ lokalne uprave nadležan za poslove saradnje sa nevladinim organizacijama će u roku od pet dana od dana isteka javnog poziva, ponovo pokrenuti postupak predlaganja kandidata nevladinih organizacija za člana Savjeta u toj oblasti.

Član 10

 Predsjednik, odnosno član Savjeta biće razriješen ako:

 - je pravosnažnom odlukom osuđen na bezuslovnu kaznu zatvora u trajanju od najmanje šest mjeseci;

 - je pravosnažnom odlukom lišen poslovne sposobnosti;

 - ako se utvrdi da je u postupku imenovanja dao o sebi netačne podatke ili je propustio da iznese podatke i okolnosti koji su bile od uticaja na imenovanje;

 - neopravdano izostane sa sjednica Savjeta dva puta uzastopno;

 - prestane da ispunjava uslove za članstvo u Savjetu.

 Savjet predlaže Skupštini razrješenje predsjednika, odnosno člana Savjeta.

 U slučajevima iz stava 1 ovog člana, organ lokalne uprave nadležan za poslove saradnje sa nevladinim organizacijama će, u roku od tri dana od dana razrješenja člana Savjeta, pokrenuti postupak predlaganja kandidata za novog člana Savjeta, u skladu sa ovom odlukom.

Član 11

 Savjet donosi Poslovnik o radu.

Član 12

 Administrativno-tehničke poslove za potrebe Savjeta obavlja organ lokalne uprave nadležan za poslove saradnje sa nevladinim organizacijama.

Član 13

 Imenovanje predsjednika i članova Savjeta, u skladu sa ovom Odlukom, izvršiće se u roku od 60 dana od dana stupanja na snagu ove Odluke.

Član 14

 Danom stupanja na snagu ove odluke prestaje da važi Odluka o Savjetu za saradnju lokalne samouprave i nevladinih organizacija ("Službeni list CG-Opštinski propisi", broj 29/17).

Član 15

 Ova Odluka stupa na snagu osmog dana od dana objavljivanja u "Službenom listu Crne Gore-opštinski propisi".

Broj: 001-14/19-7

Gusinje, 05.04.2019. godine

 Skupština Opštine Gusinje

 Predsjednik Skupštine

 Dženadin Radončić, s.r.

Na osnovu člana 38 Statuta Opštine Gusinje, ("Sl. list CG - Opštinski propisi", broj 03/19,), i člana 6 Odluke o osnivanju Savjeta za saradnju lokalne samouprave i nevladinih organizacija ("Sl. list CG - Opštinski propisi", broj 29/17), Skupština opštine Gusinje, na sjednici održanoj 19.04.2021 godine, donijela je

ODLUKA

o imenovanju Savjeta za saradnju lokalne samouprave i nevladinih organizacija

("Službeni list Crne Gore - opštinski propisi", br. 012/21 od 29.04.2021)

Član 1

Imenuje se Savjet za saradnju lokalne samouprave i nevladinih organizacija u sljedećem sastavu:

 1. Bujar Hasangjekaj-predsjednik,

 2. Dino Mulamekić-član,

 3. Raisa Omeragić-član,

 4. Lakić Babović-član,

 5. Selma Lucević-član.

Član 2

Stupanjem na snagu ove odluke prestaje da važi Odluka o imenovanju Savjeta za saradnju lokalne samouprave opštine Gusinje i nevladinih organizacija,("Sl. list CG - Opštinski propisi", broj 04/18,),

Član 3

Ova odluka stupa na snagu osmog dana od dana objavljivanja u ("Sl. list CG - Opštinski propisi").

Broj: 007-30/21-15

Gusinje, 19.04.2021. godine

 Skupština Opštine Gusinje

 Predsjednik,

 Bujar Hasagjekaj, s.r.